Úradný vestník L 245 , 04/09/1998 S. 0028 - 0029



Nariadenie Komisie (ES) č. 1890/98 z 3. septembra 1998, ktorým sa mení a dopĺňa nariadenie (ES) č. 1780/97, ktoré stanovuje podrobné pravidlá pre uplatňovanie nariadenia Rady (ES) č. 723/97 o zavádzaní akčných programov členských štátov na kontrolu výdavkov záručnej sekcie EPUZF KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 723/97 z 22. apríla 1997 o zavádzaní akčných programov členských štátov na kontrolu výdavkov záručnej sekcie EPUZF [1], najmä na jeho článok 6, keďže články 2 a 3 nariadenia Komisie (ES) č. 1780/97 [2], ktoré stanovuje podrobné pravidlá pre zavádzanie nariadenia (ES) č. 723/97, stanovujú, inter alia, metódu a termíny pre zaplatenie finančného príspevku spoločenstva členským štátom; keďže použitá metóda, ktorá ustanovuje jedinú ročnú platbu zahrňujúcu akúkoľvek nevyužitú čiastku stanovenú pre predošlý rok a zálohu na budúci rok, sa ukázala ako zložitá pre uplatňovanie v praxi, pričom taktiež neberie do úvahy prideľované čiastky schválené rozpočtovým orgánom pre nasledujúci rok; keďže na zlepšenie výkonu opatrení, zálohy, ktoré sa vyplácajú členským štátom podľa článku 7 nariadenia Komisie (ES) č. 296/96 [3], naposledy zmeneného a doplneného nariadením (ES) č. 1391/97 [4], sa nemôžu zrážať z čiastok nevyužitých v predošlom roku, ale v roku pred ním a keďže maximálna čiastka finančného príspevku spoločenstva nemôže byť stanovená predtým, než boli schválené prideľované čiastky rozpočtovým orgánom; keďže opatrenia ustanovené v tomto nariadení sú v súlade so stanoviskom Výboru EPUZF, PRIJALA TOTO NARIADENIE: Článok 1 Nariadenie (ES) č. 1780/97 sa týmto mení a dopĺňa takto: 1. Článok 2 ods. 1, 2 a 3 sa nahrádzajú takto: "1. Členské štáty predložia svoje akčné programy pre prvý a druhý rok uplatňovania nariadenia (ES) č. 723/97 do konca druhého mesiaca po dátume nadobudnutia účinnosti tohoto nariadenia. Oprávnené na čiastkové financovanie spoločenstvom sú iba výdavky vynaložené po 1. januári 1997. Pre nasledujúce roky sa akčné programy predkladajú v súlade s postupom stanoveným v článku 2 ods. 1 a 2 uvedeného nariadenia. Odhady sa vypracúvajú v súlade s tabuľkou v prílohe. 2. Komisia na základe informácií poskytnutých členskými štátmi stanoví maximálnu čiastku finančného príspevku spoločenstva v národnej mene každého členského štátu v mesiaci nasledujúcom po tom, v ktorom bol prijatý všeobecný rozpočet Európskych spoločenstiev pre príslušný rozpočtový rok. Komisia informuje príslušné členské štáty o akýchkoľvek výdavkoch, ktorých financovanie spoločenstvom bolo zamietnuté a o dôvodoch, prečo sa tak stalo. 3. Najneskôr 31. mája každý rok predloží každý členský štát Komisii výkaz o vyplatených čiastkach počas predošlého kalendárneho roka. Maximálna čiastka finančnej spoluúčasti spoločenstva stanovená podľa článku 4 ods. 2 uvedeného nariadenia sa vzťahuje na tieto výdavky a obmedzuje sa na čiastky predložené v akčných programoch, ktoré nie sú považované Komisiou ako neoprávnené. Konečný dátum pre realizáciu výdavkov za rok 1997 však je 31. august 1998 a výkaz o vyplatených čiastkach sa zašle Komisii tak, aby ho dostala do 31. októbra 1998. Výkaz sa vypracováva v súlade s tabuľkou v prílohe." 2. Článok 3 sa nahrádza takto: "Článok 3 Maximálna čiastka stanovená v článku 4 ods. 2 nariadenia (ES) č. 723/97, znížená o akúkoľvek nevyužitú čiastku vyplatenú v roku pred predošlým rokom, sa považuje za výdavok podľa článku 7 nariadenia Komisie (ES) č. 296/96 v rámci mesiaca, v ktorom ho Komisia stanoví." 3. Pridáva sa nasledujúci článok 3a: "Článok 3a Za posledné dva roky uplatňovania tohoto nariadenia sa nevyužitá čiastka pripíše k náležitej rozpočtovej kapitole EPUZF v rámci výdavkov na jún toho rozpočtového roka, ktorý nasleduje po roku zavádzania." 4. Slovo "vynaložené" v bode 5 prílohy k tomuto nariadeniu bude nahradené slovom "zaplatené". Článok 2 Toto nariadenia nadobúda účinnosť tretí deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 3. septembra 1998 Za Komisiu Franz Fischler člen Komisie [1] Ú. v. ES L 108, 24. 05. 1997, s. 6. [2] Ú. v. ES L 252, 16. 09. 1997, s. 20. [3] Ú. v. ES L 39, 17. 02. 1996, s. 5. [4] Ú. v. ES L 190, 19. 07. 1997, s. 20. --------------------------------------------------